Permezz ta' MOU li sar mal-Istitut Forensiku Olandiż, fil-jiem li ġejjin 20 pulizija mis-sezzjoni Maltija tal-forensika se jkunu qegħdin jirċievu taħriġ speċjalizzat f'Ta' Kandja wara iktar minn 20 sena nieqsa minn tali taħriġ. Dan it-taħriġ se jkun jikkonsisti f'parti teoretika u parti oħra ta' prattika, u se jkun mifrux fuq għaxar ġimgħat sħaħ. Dawn il-pulizija, li minkejja l-kapaċitajiet tajba tagħhom kienu nieqsa mit-taħriġ, se jiġu ffamiljarizzati mal-aħjar prattiki u l-aħħar teknoloġija. Dan huwa essenzjali għax, fi kliem il-Prof Serracino Inglott, huwa intuli li jkollok l-aqwa laboratorju għall-analiżi jekk il-kampjuni ma jkunux inġabru sew jew ġew mittiefsa. Għal dan il-għan qed titħejja xena ta' delitt finta biex il-pulizija jkunu jistgħu jistudjaw fuqha fiċ-ċentru ta' Ta' Kandja. Fl-aħħar tal-kors il-pulizija se jagħmlu eżami sabiex jiġu ċertifikati bħala Scene of Crime Officers. Dan il-kors għall-pulizija, flimkien mal-ħolqien ta' laboratorju tad-DNA, se jgħolli l-livell ta' pajjiżna fil-qasam tal-investigazzjoni tar-reati mil-lat forensiku.